අප රටට එරෙහිව ගෙන ගිය විවිධ අසත්‍ය ප්‍රචාර ඇසීමෙන් පමණක් තීරණ ගත් නායකයන්ට මෙම සමුළුව තුළින් නිසි පිළිතුරක් ලබා දිය හැකි බව දකුණු පළාත් ප්‍රධාන ඇමැති ෂාන් විජයලාල් සිල්වා මහතා පැවසීය.පොදු රාජ්‍ය මණ්ඩලයීය රාජ්‍ය නායක සමුළුව ශ්‍රී ලංකාවේ පැවැත්වීම නතර කිරීමට දේශීය සහ විදේශීය කුමන්ත්‍රණකරුවන් ගත් සියලු උත්සාහයන් අද වන විට පුස්සක් වී ඇති බවත් එම ප්‍රචාරවල ආයු කාලය සමුළුවෙන් පසුව අවසන් වන බවද ප්‍රධාන අමාත්‍යවරයා කීය.මෙවැනි සමුළුවක් රට තුළ සංවිධානය කිරීම විශාල ජයග්‍රහණයක් බවත් ජාති භේදයකින් පක්‍ෂ භේදයකින් තොරව රටට ආදරය කරන පිරිසක් ලෙස සතුටට පත්විය හැකි බව ද ප්‍රධාන ඇමැතිවරයා ප්‍රකාශ කළේ ය.සමුළුවේ ආරම්භක උත්සවය සහ සැසියක් දකුණු පළාතේ පැවැත්වීම දකුණු පළාත් ප්‍රධාන අමාත්‍යවරයා ලෙස බෙහෙවින් සතුටට පත්වෙන බවත් රාජ්‍ය නායකයන් සහ විදේශීය නියෝජිතයන් දකුණු පළාත දැක ගැනීමෙන් පළාතේ ඉදිරි සංවර්ධන කටයුතු වලටත් සංචාරක කර්මාන්තයටත් විශාල ශක්තියක් වන බවද ප්‍රධාන ඇමැතිවරයා කීවේය.මේ සමුළුවේ ඇති වැදගත්කම පිළිබඳව දකුණේ පාසල් දරුවන් දැනුවත් කිරීමේ විශේෂ වැඩසටහනක් ආරම්භ කරන බවත් නොබැඳි සමුළුවෙන් ලැබුණාටත් වඩා ප්‍රතිලාභ රැසක් ලැබෙන බවත් මේ වැනි සමුළුවක් ලබාගන්න බොහෝ රටවල් උත්සාහ ගන්නා අවස්ථාවේ අපේ රටට මේ අවස්ථාව ලැබීම රටේ ජනතාවගේ වාසනාවක් මෙන්ම ගෞරවයක් බව ද ප්‍රධාන ඇමැතිවරයා වැඩිදුරටත් පැවසීය..